b'\n_START_ARTICLE_\nGebelein\n_START_SECTION_\nArheologija\n_START_PARAGRAPH_\nGebelein je znan predvsem zaradi nekropole, na kateri so arheolo\xc5\xa1ke najdbe od preddinasti\xc4\x8dnega obdobja Egipta do Srednjega kraljestva. Mesto je postalo arheolo\xc5\xa1ko zanimivo \xc5\xbee v 18. stoletju. Med prvimi obiskovalci je bil Beno\xc3\xaet de Maillet, ki ga je omenil v svojem Opisu Egipta iz leta 1735. Razen uradnih izkopavanj so se na nekropoli dogajala tudi nezakonita izkopavanja. Veliko artefaktov iz Gebeleina se je preko (tudi ilegalnega) trga starin zna\xc5\xa1lo v muzejih v Torinu, Kairu, Berlinu, Lyonu in v Britanskem muzeju.\n_START_SECTION_\nPreddinasti\xc4\x8dne mumije\n_START_PARAGRAPH_\nGebeleinske preddinasti\xc4\x8dne mumije so \xc5\xa1est naravno mumificiranih \xc4\x8dlove\xc5\xa1kih teles iz obdobja okoli 3400 pr. n. \xc5\xa1t., se pravi iz poznega preddinasti\xc4\x8dnega obdobja Egipta. Mumije so prve do zdaj odkrite popolne preddinasti\xc4\x8dne mumije. Dobro ohranjena telesa je iz plitvih grobov v Egip\xc4\x8danski pu\xc5\xa1\xc4\x8davi v bli\xc5\xbeini Gebeleina na koncu 19. stoletja izkopal Wallis Budge, kustos za egiptologijo Britanskega muzeja. Mumije so od leta 1901 razstavljene v Britanskem muzeju.\n_START_SECTION_\nTempelj boginje Hator\n_START_PARAGRAPH_\nV mestnem templju boginje Hator so na zidakih iz blata in kraljevi steli odkrili \xc5\xa1tevilne kartu\xc5\xa1e faraonov iz Druge do Tretje dinastije. Tempelj stoji na hribu vzhodno od mesta. Med predmete vladarjev iz drugega vmesnega obdobja spadajo stela Dedumoza II., blok D\xc5\xbeedankre Montemsafa in stela faraona Sekemtavija. Med hi\xc5\xa1kimi vladarji sta omenjena Apofis (na prekladi vrat) in Hajan (na bloku \xc4\x8drnega granita)._NEWLINE_Med najdbe iz kasnej\xc5\xa1ih obdobij spada zidak z imenom visokega Amonovega sve\xc4\x8denika Menkhepereja in njegove \xc5\xbeene Isetemkheb. Zidak izvira verjetno iz utrdbe, ki je branila tempelj. Iz ptolemajskega obdobja so verjetno fragmenti kipa Ptolemaja VIII. Evergeta in fragmenti oltarja, na katerem je stal.\n_START_SECTION_\nVoja\xc5\xa1ki tabor iz ptolemajskega obdobja\n_START_PARAGRAPH_\nMed vladanjem faraona Ptolemaja VI. Filometorja je bil po tebanskem uporu leta 186 pr. n. \xc5\xa1t. v Gebeleinu ustanovljen voja\xc5\xa1ki tabor. Tabor so leta 88 pr. n. \xc5\xa1t. poru\xc5\xa1ili uporniki. Po tem dogodku ni bil Gebelein nikoli ve\xc4\x8d tako naseljen kot prej. Arheologi so v obdobju od leta 1890 do 1930 v njegovih ru\xc5\xa1evinah odkrili ve\xc4\x8d sto gr\xc5\xa1kih papirusov in \xc4\x8drepinj, ki so bile povezane z vojaki, in lokalni tempelj. Med papirusi je bil arhiv najemnika Horosa, sina Nehoutesa, in konjeni\xc5\xa1kega \xc4\x8dastnika Dritona.'